পাক অধিকৃত কাশ্মীরে ভারত সার্জিক্যাল স্ট্রাইক চালানোর পর থেকেই নিয়ন্ত্রণরেখা বরাবর ঘনঘন সংঘর্ষ বিরতি লঙ্ঘন করছে পাকিস্তান। বিনা প্ররোচনায় নিয়ন্ত্রণরেখার ওপার থেকে গোলাবর্ষণ হচ্ছে। ভারতীয় বাহিনী অবশ্য প্রতিটি সেক্টরেই তার যোগ্য জবাব দিচ্ছে। আর তাতেই এখনও পর্যন্ত ১৫ জন পাক সেনার মৃত্যু হয়েছে।
বিএসএফের অ্যাডিশনাল ডিরেক্টর জেনারেল অরুণ কুমার জানিয়েছেন, ‘যদিও এখনও নির্দিষ্ট সংখ্যা জানা যায়নি, তবে আনুমানিকভাবে ভারতীয় জওয়ানদের গুলিতে মৃত্যু হয়েছে কমপক্ষে ১৫ পাক সেনার।
শুক্রবার সকালে পাক সেনার গুলিতে কাশ্মীরে এক নাবালিকা আহত হয়েছে। এ দিন সকালেও বালাসোর সেক্টরে গুলি চালায় পাকিস্তান। বৃহস্পতিবার গোটা রাত ধরেই বিভিন্ন সেক্টরে ভারতীয় সেনা ঘাঁটি লক্ষ্য করে গুলিবর্ষণ চলে। ভোর পাঁচটা অবধি চলে গুলির লড়াই। এর পরেও লাইন অফ কন্ট্রোলের ওপার থেকে শুরু হয় মর্টার বর্ষণ। 
জানা গিয়েছে, গত ২৪ ঘণ্টায় মোট আটবার যুদ্ধ বিরতি চুক্তি লঙ্ঘন করেছে পাকিস্তান। শুক্রবার কাশ্মীরের এক বাসিন্দারও মৃত্যু হয় পাক সেনার গুলিতে।
কেন্দ্রীয় স্বরাষ্ট্রমন্ত্রক বৃহস্পতিবারই বিএসএফ প্রধানকে কড়া প্রত্যুত্তর দেওয়ার নির্দেশ দেয়। গত কয়েকদিনে শহিদ হয়েছেন ভারতের চার জওয়ান। বিএসএফ সূত্রের খবর, সার্জিক্যাল স্ট্রাইকের পরে পাক রেঞ্জার্স সবচেয়ে বড় ধাক্কা খেয়েছে ২১ অক্টোবর। বিনা প্ররোচনায় পাকিস্তানের দিক থেকে সে দিনও গোলাবর্ষণ শুরু হলে বিএসএফ জবাব দিতে শুরু করে। হীরানগর সেক্টরে পাক গোলায় এক বিএসএফ জওয়ান সে দিন জখম হন। এর পরেই ভারতীয় বাহিনীর গোলাবর্ষণে পাকিস্তানের অন্তত ৭ জওয়ানের মৃত্যু হয়। এর পরে ২৫ অক্টোবর রাজৌরি জেলার নওশেরা সেক্টর লক্ষ্য করে পাকিস্তান গোলাবর্ষণ শুরু করলে ভারতের পাল্টা জবাবে তিন পাক জওয়ানের মৃত্যু হয় বলে দাবি বিএসএফ-এর।